ועדת הכלכלה, כנסת 15, פרוטוקול מספר 401, 2001-12-31 12:00

אברהם פורז: מר חיים פרננדס, לאחר המשא ומתן לכמה הסכימו במכסות הפטם?

חיים פרננדס: לגבי מכסת הפטם: סיכמנו, יחד עם משרד החקלאות, על הגדלת המכסה האישית ב-20% בשנת 2002.

אברהם פורז: מה המשמעות של זה לצורך החלטת הוועדה?

חיים פרננדס: לצורך החלטת הוועדה אין לכך משמעות.

חיים פרננדס: כלומר, הוועדה מאשרת את הכללים.

חיים פרננדס: הייצור מעבר למכסה מאושר בוועדת הכספים, בפאזה הבאה, אבל זה חלק רלוונטי וחשוב.

אברהם פורז: כלומר, לשיטתך אין בעיה שנאשר את הכללים לעניין הפטם?

חיים פרננדס: נכון.

חיים פרננדס: הבאנו את הכללים כמיקשה אחת, לגבי הפטם ולגבי ייצור ביצי מאכל.

חיים פרננדס: לגבי שניהם סיכמנו שיוקמו צוותים משותפים של משרד החקלאות ומשרד האוצר, כך שעד 30.4.2002 יוגשו המלצות ומודל להמשך פעילות, גם בשלוחת הפטם וגם בשלוחת ההטלה, בצורה יעילה יותר וסבירה יותר.

אברהם פורז: ואז אתם תחזרו לוועדה, תוך כדי השנה?

חיים פרננדס: אני חושב שלא נחזור תוך כדי השנה הזאת.

חיים פרננדס: יכול להיות שגם לא נצטרך לחזור בשנה הבאה.

יצחק בן-דוד: נצטרך לחזור בכל מקרה כדי לאשר את הכללים.

אברהם פורז: אתה אומר לנו שבשנה הזאת אתם תשלימו עם המכסה הנוכחית ואתם מקימים צוותים שידונו באופן אינטנסיבי.

חיים פרננדס: נכון, עד 30.4.2002.

אברהם פורז: ואז אלו יהיו המכסות לשנה שלאחר מכן, ל-2003.

יצחק בן-דוד: יהיו הסדרים.

חיים פרננדס: אתה אומר "מכסות", אבל לא בטוח שהמנגנון יישמר.

אברהם פורז: בכל מקרה, זה יחול משנת 2003 ואילך.

אברהם פורז: בשנת 2002 אתם משלימים עם המצב הקיים.

חיים פרננדס: בכפוף להסכמה שהגענו אליה בשלוחת הפטם.

אברהם פורז: מי בעד אישור הכללים?

אברהם פורז: הצבעה על כללי המועצה לענף הלול (מכסות לייצור ביצי מאכל לשיווק בשנת 2002), התשס"א-2001 ועל כללי המועצה לענף הלול (מכסות לייצור פטמים לשיווק בשנת 2002), התשס"א-2001 בעד - 4 אין מתנגדים נמנעים - 1 הכללים נתקבלו.

אתי בנדלר: מדובר על שני סטים של כללים: 1) כללי המועצה לענף הלול (מכסות לייצור ביצי מאכל לשיווק בשנת 2002), התשס"א-2001.

אתי בנדלר: 2) כללי המועצה לענף הלול (מכסות לייצור פטמים לשיווק בשנת 2002), התשס"א-2001.

אברהם פורז: אני נמנע בהצבעה הזאת.

אברהם פורז: אני לא מצביע בעד.

אברהם פורז: כל הלילה לא ישנתי בגלל שידעתי שאני צריך להימנע פה.

אבשלום וילן: האם זה נכון שהיהודים צלבו את ישו?

אבשלום וילן: לא נכון, אבל בטוח שהוציאו לו את הנשמה.

אבשלום וילן: זה פרפרזה על מה שעשית פה עם האישור.

אבשלום וילן: הגענו עד 31.12 ובינתיים הוציאו למגדלים את הנשמה.

אברהם פורז: חבר הכנסת וילן, תאמין לי שאם אני הייתי חבר הכנסת ליצמן אז גם מחר לא היתה מכסה.

אבשלום וילן: נדמה לי שאתה האלטרנטיבה לחבר הכנסת ליצמן.

אברהם פורז: אם הייתי רוצה להוציא את הנשמה הייתי אומר: בואו נתראה באפריל, אחרי שהצוותים ידונו, ואז הייתם מבקשים להדיח אותי מראשות הוועדה והייתי קונה את עולמי.

אברהם פורז: אבל למרות הכל אני לא הולך לעשות את זה.

אברהם פורז: עובדה שהצבענו וזה מאושר.

אליעזר כהן: אני מבקש להעיר שהם לא הוציאו לישו את הנשמה מפני שהוא היה יהודי.

אליעזר כהן: הם אוהבים להוציא נשמה לגויים.

אברהם פורז: זה לא נכון.

אברהם פורז: מר פרננדס, אני רוצה לבקש ממך, אנחנו רושמים לפנינו שבחודש מאי אתה תתייצב בוועדה ותודיע האם הושג הסכם ומה החלטתם בעניין.

חיים פרננדס: מאה אחוז, בשמחה.

אברהם פורז: תרשום לך שהיחיד שצידד בכם ותמך בכם לאורך כל הדרך, אבל נפל חלל בקרב, זה אני.

אברהם פורז: כל טוב לכם.

אברהם פורז: הישיבה נעולה.